Matti Nykäseltä meni hermot. Hän aikoo perustaa oman mäkihyppytallin.

Nelinkertainen olympiavoittaja Matti Nykänen aikoo palata mäkihyppyyn.

Tällä kertaa kyse ei ole hyppäämisestä veteraanikisoissa vaan valmennustoiminnasta.

Nykänen paljasti Ilta-Sanomille, että hän suunnittelee parhaillaan oman mäkihyppytallin perustamista.

– Kyllä se näin on. Eikä tämä ole mitään höpöpuhetta, Nykänen julisti.

– Itse asiassa työ tallin pystyttämiseksi on jo alkanut. Sponsorineuvottelut ovat nytkähtäneet liikkeelle mukavasti. Tällä hetkellä vaikuttaa ihan lupaavalta, Nykänen luonnehti.

Mäkihyppylegendan mukaan kipinä oman tallin perustamiseen lähti maailmancupin viime kausien tuloksista.

Joutsenolainen on lievästi sanottuna pettynyt suomalaishyppääjien suorituksiin.

Esimerkiksi viime kaudella suomalaisittain uutinen oli jo se, että joku mäkikotkistamme pääsi kilpailun toiselle kierrokselle.

– Minua on suoraan sanottuna vituttanut katsoa poikien hyppäämistä, josta ei ole tullut mitään, Nykänen ruoti armottomasti.

Rakkaus lajiin kestää

53-vuotias Nykänen painottaa, että hän rakastaa mäkihyppyä edelleen.

– Koen, että tässä tilanteessa myös minun on pantava korteni kekoon. Minulla on taatusti annattavaa lajille. Ihmettelen vain, miksi kukaan Hiihtoliitosta ei ole kysynyt palveluksiani, Nykänen mietti.

Nykäsen haaveissa on saada tallin toiminta käyntiin noin vuoden sisällä.

Sponsorien eli rahoittajien lisäksi osaavat valmentajat ovat edellytys uskottavan tallin toiminnalle.

Edelleen aktiivisesti laulukeikoilla esiintyvä Nykänen myöntää tarvitsevansa tukea rinnalleen.

– En ole missään nimessä lähdössä vetämään hommaa yksin. Leiritykseen ja muuhun valmennustoimintaan on kaavailtu myös toista kaveria. Nimenomaan sellaista, joka osaa asiansa.

Talli toimisi Hiihtoliiton ja seuratoiminnan eräänlaisena väliportaana.

– Nousin aikanaan huipulle rajun harjoittelun tuloksena. Olen täysin vakuuttunut siitä, että pystyisin opettamaan poikia harjoittelemaan kunnolla, Nykänen vakuutti.

– Minulla on vahva tunne siitä, ettei Suomen mäkihypyssä treenata tällä hetkellä tarpeeksi, hän summasi.